Viggo Mortensen

Viggo Peter Mortensen Jr. (* 20. október 1958, New York, New York, USA) je americký, kanadský a dánsky herec, umelec, režisér a producent. Je známy z filmov ako Vyvrhel (1991), Carlitova cesta (1993), G.I. Jane (1997), Dokonalá vražda (1998), Prechádzka po Mesiaci (1999), 28 dní (2000), História násilia (2005), Prísľuby z Východu (2007), Nebezpečná metóda (2011), Dve podoby januára (2014), Toto je náš svet (2016), Zelená kniha (2018) či Zločiny budúcnosti (2022). Je známy aj vďaka stvárneniu postavy Aragorna z filmovej série Pán Prsteňov. Bol tri krát nominovaný na Academy Awards za jeho herecké výkony vo filmoch Prísľuby z Východu (2007), Toto je náš svet (2016) a Zelená kniha (2018).

 Detstvo a mladosť 

Mortensen sa narodil 20. októbra 1958 v New Yorku. Jeho matka bola Američanka a otec Dán. Rodina žila v rôznych krajinách, vrátane Venezuely, Dánska a Argentíny, kde sa Mortensen naučil plynule po španielsky. Bol pokrstený ako luterán, no dnes sa považuje za ateistu.

Po rozvode rodičov sa s matkou vrátil do USA a vyrastal v štáte New York. Vyštudoval španielske štúdiá a politológiu na St. Lawrence University. Po štúdiu žil istý čas v Európe a pracoval v rôznych zamestnaniach, kým sa v roku 1982 vrátil do USA a začal sa venovať herectvu.

 Kariéra 

Mortensenova prvá filmová úloha bola vo filme Woodyho Allena Purpurová ruža z Káhiry z roku 1985, no jeho scény boli z filmu vystrihnuté. V rovnakom roku si zahral aj vo filme Svedok, po boku herca Harrisona Forda. 

V roku 1987 získal cenu Dramalogue Critics’ Award za divadelný výkon v hre Bent, kde spolupracoval s Ianom McKellenom. Koncom 80. rokov sa objavil v niekoľkých menších filmových a televíznych úlohách, vrátane seriálu Miami Vice.

V roku 1990 hral v troch filmoch, z ktorých The Reflecting Skin bol jeho prvým filmom uvedeným na festivale v Cannes. O rok neskôr, získal hlavnú úlohu vo filme Vyvrhel, ktorý režíroval Sean Penn. V roku 1992 si zahral v ambicióznom filme Ruby Cairo, po boku herečky Andie MacDowell, ktorý však komerčne neuspel. 

Film G. I. Jane z roku 1997, bol dovtedy jeho najdrahším projektom. Hoci film získal negatívnu pozornosť kvôli hereckému výkonu Demi Moore, Mortensenova rola veliteľa Jacka Urgayla bola prijatá pozitívne.

V roku 1998 sa objavil v remakoch dvoch filmov Alfreda Hitchcocka – Psycho a Dokonalá vražda.  

Zlomovým momentom v Mortensenovej kariére bol rok 1999, keď ho Peter Jackson obsadil do úlohy Aragorna vo filmovej trilógii Pán Prsteňov. Rolu prevzal na poslednú chvíľu po Stuartovi Townsendovi a rozhodol sa ju prijať najmä vďaka nadšeniu svojho syna pre diela J. R. R. Tolkiena. Jeho herecký výkon si vyslúžil veľké uznanie kritikov a postava Aragorna sa zaradila medzi najikonickejšie filmové postavy. Mortensen bol známy svojím nasadením, keďže väčšinu kaskadérskych scén absolvoval bez dabléra. Aj napriek viacerým zraneniam pokračoval v natáčaní s plným odhodlaním. Počas produkcie si dokonca odkúpil kone, na ktorých vo filmoch jazdil, a odborníci ho považujú za jedného z najlepších filmových šermiarov.

V roku 2005 účinkoval vo filme Davida Cronenberga História násilia, za ktorý bol nominovaný na cenu Satellite Award. V roku 2007 opäť spolupracoval s Cronenbergom, tentokrát na filme Prísľuby z Východu, pričom Mortensen za svoj herecký výkon získal cenu Britských nezávislých filmových cien a bol nominovaný na Academy Awards za najlepšieho herca. S Cronenbergom spolupracoval aj pri natáčaní filmu Nebezpečná metóda  z roku 2011.

Dostal ponuku si zopakovať rolu Anagorna vo filme Hobit: Neočakávaná cesta z roku 2012, ktorú však odmietol, keďže sa postava v knižnej predlohe nevyskytuje. 

V roku 2016 si Mortensen zahral hlavnú úlohu vo filme Toto je náš svet, za ktorú získal svoju druhú nomináciu na Academy Awards. Veľký úspech dosiahol aj vo filme Zelená kniha z roku 2018, kde stvárnil postavu Tonyho Lipa, za čo získal svoju tretia nomináciu na Academy Awards.

Po boku hercov ako Colin Farrell, Joel Edgerton, a Tom Bateman si zahral v dráme Trinásť životov z roku 2022. O rok neskôr, účinkoval vo westerne Až na koniec sveta.

 Súkromný život 

Mortensen má dvojité občianstvo – americké a dánske – a vyrastal s angličtinou a španielčinou. V roku 1987 sa oženil so speváčkou Exene Cervenka, s ktorou má syna Henryho. Po rozvode s Cervenka v roku 1997 je od roku 2009 vo vzťahu so španielskou herečkou Ariadnou Gil. Hoci spolu žijú v Madride, Mortensen veľa času trávi v USA a vlastní aj nehnuteľnosť v Idahu.

Mortensen sa otvorene vyjadruje k rodinnej skúsenosti s demenciou – ochoreli jeho rodičia, niektorí starí rodičia a ďalší príbuzní. V roku 2016 sa staral o svojho otca, ktorý o rok zomrel, a dve roky predtým zomrela jeho matka. 

Miluje šport, najmä futbal, hokej a baseball, a fanúšikom viacerých klubov a hráčov, napríklad argentínskeho San Lorenzo, Realu Madrid, Montrealu Canadiens či Diega Maradonu.

Mortensen sa aktívne zapája do politických a spoločenských otázok. Podporuje ľudské práva, kritizoval izraelskú blokádu Gazy, podporoval kandidátov ako Bernie Sanders či Jill Stein, a od roku 2018 je členom katalánskej kultúrnej organizácie Òmnium Cultural. Otvorene kritizuje politické extrémy a extrémistické využívanie postavy Aragorna na propagandu.

 Iné projekty 

 Externé odkazy 



 Zdroj 

Kategória:Filmoví herci USA
Kategória:Televízni herci USA
Kategória:Divadelní herci USA
Kategória:Osobnosti USA dánskeho pôvodu